Jeg har et spørgsmål, som jeg håber, du kan hjælpe mig med. Jeg har efterhånden haft min 12-årige datter til lægen utallige gange. Hun klager over, at det gør ondt oppe i skeden eller urinrøret. To gange har lægen undersøgt hende forneden, og anden gang fandt vi ud af, at hun måske tørrede sig for hårdt, for hun havde et lidt rødt område ved den ene skamlæbe. Hun får noget salve for det. Der er også taget urinprøver, og de var fine. Vi har fået at vide, at hvis det kommer igen, skal hun tage en smertestillende pille, og ellers er det psykisk. Hvad kan det være? Det generer hende meget, og hun sidder ofte på toilettet i lang tid, fordi hun siger, det gør ondt. Hun er fået bryster, selv om hun kun er 12 år, så jeg ved, det kan være menstruationen, der er på vej. Men det bekymrer mig, at hun stadig klager over smerter. Jeg tænkte, om det kunne være svamp, men det afviser lægen, og det samme gælder underlivsbetændelse.
Det lyder som en ubehagelig situation for din datter. Jeg går ud fra, at der ikke var noget unormalt at se ved lægens undersøgelse, og vi ved, at prøverne var fine. Jeg ved selvfølgelig ikke med sikkerhed, hvad din datter fejler, men jeg har et bud. Et par gange har jeg oplevet, at piger med børneorm også har haft orme i skeden. Det kan netop give mærkelige smerter, hvor man ikke kan se noget abnormt ved en underlivsundersøgelse. Børneorm er uhyre almindeligt, og i nogle studier har op mod 15 procent af en skoleklasse orm, hvis man undersøger dem. Man kan sagtens have orm i længere tid uden at opdage det. Ormene gemmer sig i tarmen i løbet af dagen, og når barnet om aftenen ligger stille og skal til at sove, kravler ormene ned til endetarmsåbningen og lægger æg der. Det klør, men hvis en orm er kommet ud af endetarmen og er kravlet op i skedeåbningen, kan det give stærke smerter. Det vil ofte være smerter, som især kommer ved aftenstide, når man ligger stille i sengen under dynen og er varm. Men smerterne og irritationen kan være der hele tiden. Se efter orm Du kan prøve at se, om du kan få lov at kigge ved skedeåbningen ved din datter, når det gør ondt. Se efter orme, der ligner små sytråde på cirka en centimeter i længden og kan ses med det blotte øje. Men ormene er altså ikke fremme hele tiden. De kravler op i endetarmen eller skeden, når der er aktivitet, eller det er koldt. Du skal derfor se efter, når smerterne er værst. Ellers kan der tages en test fra endetarmen for at teste for orm, for hvis hun har orm i skeden, har hun dem også i endetarmen. Som nævnt kan jeg ikke være sikker på, at din datters smerter skyldes orm. Men det er et bud på en videre undersøgelse. Jeg håber, I finder en god løsning, for det er ikke rart at have smerter på så ømt et sted.